Φυλλάδιο με ομοφοβικό περιεχόμενο μοιράστηκε σήμερα σε ένα Γυμνάσιο στον Χολαργό, το οποίο συμμετείχε σε (υποχρεωτικό) εκκλησιασμό, λόγω του εορτασμού των Τριών Ιεραρχών.

Το φυλλάδιο μοιράστηκε από κάποια άτομα, χωρίς ακριβώς να είναι γνωστό για ποιον λόγο βρίσκονταν στον χώρο.

Το φυλλάδιο χρησιμοποιεί τα λόγια ενός αγίου, αναφέροντας “πως η ομοφυλοφιλία είναι το αποκορύφωμα των αμαρτημάτων, πολύ πιο πάνω από ειδεχθείς πράξεις όπως ο φόνος…”

Όπως εξηγεί στο newsit.gr ο διευθυντής του σχολείου, όχι μόνο δεν ευθύνεται εκείνος για το φυλλάδιο το οποίο μοιράστηκε στους μαθητές αλλά και καμία σχέση δεν έχει μαζί αφού δεν το έχει δει. “Το σχολείο δεν έχει δώσει κανένα τέτοιο φυλλάδιο, όπου να αναφέρεται στην ομοφυλοφιλία και να το αποδίδει στους Τρεις Ιεράρχες. Εγώ δεν έχω δώσει κανένα τέτοιο φυλλάδιο σε καμία περίπτωση” αναφέρει.

Αποκαλύπτει, μάλιστα, το τηλεφώνημα που δέχτηκε σήμερα το πρωί από μητέρα μαθήτριας του σχολείου. “Μια μητέρα επικοινώνησε σήμερα το πρωί μαζί μου και μου μίλησε για ένα φυλλάδιο που δόθηκε χθες μέρα των Τριών Ιεραρχών στο παιδί της που έγραφε όλα αυτά. Το συγκεκριμένο φυλλάδιο κάποιος πρέπει να το υπογράφει που σημαίνει πως θα πρέπει να αναλάβει και την ευθύνη της υπογραφή του. Δεν το έχω δει γι’ αυτό και όπως είπα στην μητέρα περιμένω να μου το φέρει να το δω. Αν είναι ανυπόγραφο δεν μπορώ να γνωρίζω ποιος ή ποιοι βρίσκονται από πίσω. Εγώ πάντως τέτοιο φυλλάδιο δεν μοίρασα στους μαθητές μου”.

Σε έναν υποχρεωτικό εκκλησιασμό – που μπαίνουν απουσίες – μαθητές γίνονται δέκτες ομοφοβικής προπαγάνδας.

Ανάμεσά τους πιθανότατα και αρκετά γκέι άτομα, που αναγκάστηκαν να μάθουν σήμερα πως “διαπράττουν έγκλημα χειρότερο από φόνο”.

Αλήθεια οι γονείς είναι εντάξει μ΄αυτό;